Kantoor van die meester Woensdag weer oopDie hooggeregshof in Johannesburg. (Foto: Skermskoot/Google Maps) Die kantoor van die meester van die hooggeregshof sal môre (Woensdag) weer ten volle in werking wees. Dít nadat die kantore Maandag en Dinsdag landwyd gesluit was weens ŉ ondersoek deur die spesiale ondersoekeenheid na bewerings van bedrog, korrupsie en wanbestuur. Maroela Media het Maandag berig dat pres. Cyril Ramaphosa die spesiale ondersoekeenheid opdrag gegee het om ondersoek in te stel na bogenoemde klagtes. Die spesiale ondersoekeenheid het gevolglik vandag ŉ soek-en-beslagleggingsoperasie in die meester se kantoor landwyd uitgevoer. “Die ondersoeke is hoofsaaklik die jurisdiksie van die ondersoekeenheid, daarom kan ons nie bepaal wanneer dit afgehandel moet word nie. Almal stem egter saam: hoe vinniger hoe beter,” het Chrispin Phiri, woordvoerder van die departement van justisie en korrektiewe dienste, gesê. Hy sê die kantoor van die meester werk môre landwyd weer normaalweg. “Ons vra Suid-Afrikaners opreg om verskoning vir die ongerief wat veroorsaak is,” sê Phiri. Kaizer Kganyago, woordvoerder van die spesiale ondersoekeenheid, het ook bevestig dat die klopjagte en beslaglegging van dokumente vandag afgehandel behoort te word.